Heol, mor sioul, mouch-avel : dec’h, da greisteiz, o doa loc’het ar 25 skipailh enskrivet e Transat AG2R p’en doa Alain Gauthier digoret ar redadeg. Gant an amzer vrav-se o doa bet an 50 koublad rederien-se tro da gregiñ ganti goustadik eta a-raok talañ da vat an eil ouzh egile e pleg-mor Gwaskogn betek Madeira, porzh-ehan an tennad kentañ (1.100 milmor). Goude bezañ bet astennet o spinaker o doa pennet ar skipailhoù war-du Enez-Groe. Pebezh arvest ! An daouad Cardis-Schniter an hini a oa erruet da gentañ e-maez Enez-Groe, dres dirak paotred Montroulez Jourdren ha Beyou.